
LIETUVOS RESPUBLIKOS SEIMO
VALSTYBĖS VALDYMO IR SAVIVALDYBIŲ KOMITETAS


PAPILDOMO KOMITETO IŠVADA
DĖL LIETUVOS RESPUBLIKOS SEIMO NUTARIMO „LIETUVOS RESPUBLIKOS 2024 METŲ VALSTYBĖS METINIŲ ATASKAITŲ RINKINIO PATVIRTINIMO“ PROJEKTO
Nr.  XVP-453

[bookmark: Tekstas23][bookmark: Tekstas19]2025-06-04    Nr. 113-P-13  
Vilnius


1. Komiteto posėdyje dalyvavo: 
Komiteto pirmininkas Kęstutis Bilius, komiteto pirmininko pavaduotojas Martynas Katelynas, komiteto nariai: Tadas Barauskas, Domas Griškevičius, Vytautas Grubliauskas, Ričardas Juška, Saulius Luščikas, Audrius Petrošius, Valdas Rakutis, Vitalijus Šeršniovas, Rita Tamašunienė, Violeta Turauskaitė, Daiva Žebelienė.
Komiteto biuras: vedėja Kristina Šimkutė, patarėjos: Aušra Balčiūnaitytė, Giedrė Lukošiūnienė, Rasa Mačiulytė, Dalia Masaitienė, Deimantė Pukytė, padėjėja Vilma Keidūnė.
Kviestieji asmenys: Finansų ministerijos Valstybės turto valdymo departamento direktorė Aušra Vičkačkienė, Valstybės kontrolės Finansinio audito 1-ojo departamento vyriausioji valstybinė auditorė Aušra Michejeva, Finansų ministerijos Valstybės turto valdymo departamento Viešojo sektoriaus finansinių ataskaitų konsolidavimo skyriaus patarėja Jūratė Tidikienė, Vidaus reikalų ministerijos Valstybės tarnybos politikos grupės vyresnysis patarėjas Adrianas Mečkovskis.
2. Ekspertų, konsultantų, specialistų išvados, pasiūlymai, pataisos, pastabos (toliau – pasiūlymai):
	Eil.
Nr.
	Pasiūlymo teikėjas, data
	Siūloma keisti
	
Pasiūlymo turinys

	Komiteto nuomonė
	Argumentai, 
pagrindžiantys nuomonę

	
	
	str.
	str. d.
	p.
	
	
	

	1. 
	Seimo kanceliarijos  Teisės departamentas
2025-05-19
	2N
	
	
	Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šią pastabą.
Atkreipiame dėmesį tai, kad Teisėkūros pagrindų įstatymo 20 straipsnio 5 dalyje (tiek, kiek ji apima Seimo priimtus teisės taikymo aktus) eksplicitiškai nustatyta kitokia bendra nenorminių Seimo nutarimų įsigaliojimo taisyklė nei nustatytoji Konstitucijos 70 straipsnio 2 dalyje, todėl, siekiant užkirsti kelią galimoms abejonėms dėl Seimo nutarimo, kurio projektas teikiamas, atitikties Konstitucijai pagal įsigaliojimo tvarką, projektą reikėtų papildyti 2 straipsniu, jame nustatant, kad šis nutarimas įsigalioja nuo jo oficialaus paskelbimo. Nors pagal Teisėkūros pagrindų įstatymo 20 straipsnio 5 dalį tokio Seimo nutarimo įsigaliojimo laiko nustatymas būtų perteklinis, tai neprieštarautų joje nustatytai įsigaliojimo tvarkai ir kartu derėtų su iš Konstitucijos 70 straipsnio 2 dalies kylančiais reikalavimais.
	Pritarti
	


3. Piliečių, asociacijų, politinių partijų, lobistų ir kitų suinteresuotų asmenų pasiūlymai: negauta.
4. Valstybės ir savivaldybių institucijų ir įstaigų pasiūlymai: 
	Eil.
Nr.
	Pasiūlymo teikėjas, data
	Siūloma keisti
	
Pasiūlymo turinys

	Komiteto nuomonė
	Argumentai, 
pagrindžiantys nuomonę

	
	
	str.
	str. d.
	p.
	
	
	

	1.
	Lietuvos Respublikos valstybės kontrolė
2025-05-15
	
	
	
	Valstybinio audito išvada dėl „2024 metų valstybės ataskaitų rinkinio“ Nr. FAE-2
SĄLYGINĖ NUOMONĖ DĖL VALSTYBĖS METINIŲ FINANSINIŲ ATASKAITŲ RINKINIO Mes atlikome 2024 metų valstybės metinių finansinių ataskaitų rinkinio, kurį sudaro metinė finansinės būklės, metinė veiklos rezultatų, metinė pinigų srautų, metinė grynojo turto pokyčių ataskaitos ir metinių finansinių ataskaitų aiškinamasis raštas, auditą. Mūsų nuomone, išskyrus mūsų išvados skyriuje „Pagrindas pareikšti sąlyginę nuomonę dėl valstybės metinių finansinių ataskaitų rinkinio“ apibūdintų dalykų poveikį, 2024 metų valstybės metinių finansinių ataskaitų rinkinys parodo tikrą ir teisingą įtrauktų į valstybės grupę viešojo sektoriaus subjektų 2024 m. gruodžio 31 d. finansinę būklę, 2024 metų veiklos rezultatus, grynojo turto pokyčius ir pinigų srautus pagal Lietuvos Respublikos viešojo sektoriaus apskaitos ir finansinės atskaitomybės standartus.
PAGRINDAS PAREIKŠTI SĄLYGINĘ NUOMONĘ DĖL VALSTYBĖS METINIŲ FINANSINIŲ ATASKAITŲ RINKINIO
Nustatėme finansinės būklės ir grynojo turto pokyčių ataskaitų duomenų reikšmingų iškraipymų, kuriuos lėmė iškraipymai žemesniojo konsolidavimo lygio viešojo sektoriaus subjektų finansinių ataskaitų rinkiniuose, 45-iems (iš 504) audituotiems subjektams teikti pastebėjimai (detali informacija pateikta ataskaitos 1 skyriuje, 1 lentelėje):
1) 2 463,01 mln. Eur medynų ir 695,54 mln. Eur miško žemės duomenų teisingumo, atitinkamai 1 969,51 mln. Eur rezervų ir 1 210,09 mln. Eur sukaupto deficito, negalime patvirtinti dėl apskaitos informacijos trūkumų apskaitant miško žemę ir medynus Aplinkos ministerijoje;
2) 1 803,15 mln. Eur sukaupto perviršio teisingumo negalime patvirtinti, nes Nacionalinė žemės tarnyba negalėjo pagrįsti suformuotų žemės sklypų įsigijimo savikainos ir vertės pokyčio;
3) 1 434,23 mln. Eur (100 proc.) mineralinių išteklių ir tokios pat rezervų vertės teisingumo negalime patvirtinti, nes Lietuvos geologijos tarnyba 2024 m. jos neperskaičiavo: ataskaitose liko praėjusio audito metu nustatytų klaidų, neįvertintas mineralinių išteklių panaudojimas 2024 m., neįtraukti naujai aprobuoti mineraliniai ištekliai;
4) 463,54 mln. Eur muziejinių vertybių duomenų teisingumo patvirtinti negalime, nes muziejai neturi visų turimų vertybių analitinių apskaitos registrų, muziejinės vertybės neinventorizuotos;
5) 107,74 mln. Eur turto, 88,90 mln. Eur pagrindinės veiklos sąnaudų teisingumo patvirtinti negalime, nes keturių viešojo sektoriaus subjektų finansinės apskaitos tvarkymo procesai ir ūkinių operacijų registravimas neatitinka Viešojo sektoriaus atskaitomybės įstatymo ir viešojo sektoriaus apskaitos ir finansinės atskaitomybės standartų reikalavimų arba neužtikrinamas atsakingas turto ir finansų valdymas įstaigoje.
Mes manome, kad mūsų surinkti audito įrodymai yra pakankami ir tinkami sąlyginei nuomonei dėl valstybės metinių finansinių ataskaitų rinkinio pagrįsti.
KITI DALYKAI DĖL VALSTYBĖS METINIŲ FINANSINIŲ ATASKAITŲ RINKINIO
Atkreipiame dėmesį į pastebėjimus, kurie neturi įtakos nuomonei, tačiau yra svarbūs.
Valstybės metinių finansinių ataskaitų rinkinį Finansų ministerija parengia viešojo sektoriaus apskaitos ir ataskaitų konsolidavimo informacinėje sistemoje konsolidavusi viešojo subjekto į šią sistemą pateiktus duomenis. Į sistemą teikiamų duomenų patikimumui ir teisingumui užtikrinti numatytos sąlygos – pirmiausia vadovas turi pasirašyti finansinių ataskaitų rinkinį ir tik po to šie pasirašyto rinkinio duomenys pateikiami į minėtą sistemą. Finansinė atskaitomybė sudaroma pagal suvestinį finansinės apskaitos registrą – didžiąją knygą, jos sąskaitų apyvartas ir likučius, todėl ji turi būti parengta iki finansinių ataskaitų rinkinio sudarymo ir uždaroma kartu su rinkinio parengimu, t. y. didžiosios knygos uždarymas yra baigiamasis finansinių ataskaitų parengimo procesų veiksmas. Didžiosios knygos uždarymas parodo sukauptą veiklos rezultatą ir užtikrina, kad po ataskaitų rinkinio sudarymo nebus užregistruota naujų ūkinių operacijų. Vis dėlto nustatyta atvejų, kai procesai vyko atvirkščiai – subjektų duomenys į konsolidavimo sistemą pateikti anksčiau, nei vadovas savo parašu patvirtino rinkinį, didžioji knyga uždaroma vėliau, nei parengtas rinkinys. Didžiosios knygos neuždarymą ir vadovo dar nepatvirtintų duomenų pateikimą į viešojo sektoriaus apskaitos ir ataskaitų konsolidavimo informacinę sistemą laikome reikšmingais vidaus kontrolės trūkumais, sudarančiais prielaidas keisti apskaitos duomenis to laikotarpio, kurio finansinė atskaitomybė jau yra parengta ir patvirtinta įstaigos vadovo (ataskaitos 1 skyrius, 19 psl.);
SĄLYGINĖ NUOMONĖ DĖL VALSTYBĖS METINIŲ BIUDŽETO VYKDYMO ATASKAITŲ RINKINIO
Mes atlikome 2024 metų valstybės biudžeto vykdymo ataskaitų rinkinio, kurį sudaro valstybės biudžeto pajamų plano vykdymo, valstybės biudžeto išlaidų plano vykdymo, valstybės biudžeto išlaidų plano vykdymo (pagal valstybės funkcijas), valstybės biudžeto išlaidų plano vykdymo (pagal ekonominę klasifikaciją), Vyriausybės rezervo panaudojimo, biudžetinių įstaigų pajamų įmokų į valstybės biudžetą ir kitų lėšų, įstatymais, Vyriausybės nutarimais ir kitais teisės aktais skiriamų programoms finansuoti, panaudojimo, valstybės biudžeto specialiųjų tikslinių dotacijų ir kitų lėšų, skirtų savivaldybių biudžetams, panaudojimo, valstybės investicijų programos vykdymo, valstybės biudžeto išlaidų plano vykdymo pagal programas, uždavinius, priemones, Vyriausybės skolinimosi, skolos ir garantuotos skolos limitų ataskaitos bei šio rinkinio aiškinamasis raštas, auditą.
Mūsų nuomone, išskyrus mūsų išvados skyriuje „Pagrindas pareikšti sąlyginę nuomonę dėl valstybės metinių biudžeto vykdymo ataskaitų rinkinio“ apibūdintų dalykų poveikį, 2024 metų valstybės metinių biudžeto vykdymo ataskaitų rinkinys visais reikšmingais atžvilgiais parengtas ir pateiktas pagal Lietuvos Respublikos teisės aktus, reglamentuojančius šio rinkinio sudarymą.
PAGRINDAS PAREIKŠTI SĄLYGINĘ NUOMONĘ DĖL VALSTYBĖS METINIŲ BIUDŽETO VYKDYMO ATASKAITŲ RINKINIO
Nustatėme valstybės biudžeto išlaidų plano vykdymo 2024-12-31 ataskaitos (pagal ekonominę klasifikaciją) (forma Nr. 5) duomenų reikšmingų iškraipymų (detali informacija pateikta ataskaitos 2 skyriuje, 22 psl.): reikšminga išlaidų darbo užmokesčiui, prekių ir paslaugų, ilgalaikio turto, atsargų įsigijimui ir pan. dalis – 680,07 mln. Eur – suplanuojama ir parodoma netinkamame valstybės biudžeto vykdymo ataskaitų rinkinio išlaidų ekonominės klasifikacijos straipsnyje.
Mes manome, kad mūsų surinkti audito įrodymai yra pakankami ir tinkami sąlyginei nuomonei dėl valstybės metinių biudžeto vykdymo ataskaitų rinkinio pagrįsti.
PABRĖŽTINI DALYKAI DĖL VALSTYBĖS METINIŲ BIUDŽETO VYKDYMO ATASKAITŲ RINKINIO
Atkreipiame dėmesį į pastebėjimą, kuris neturi įtakos nuomonei, tačiau yra svarbus. Valstybės biudžeto vykdymo ataskaitų rinkinio aiškinamajame rašte nurodyta, kad asignavimų planas 2024 m. padidintas 598,6 mln. Eur (2023 m. buvo 982,6 mln. Eur). Valstybės biudžeto sudarymo ir vykdymo reguliavimas palieka galimybę perskirstyti Seimo patvirtintus asignavimus bei valstybės vardu skolintis ir pasiskolintus pinigus naudoti Vyriausybei ar jos įgaliotai institucijai viršijant Seimo patvirtintą bendrą Valstybės biudžeto rodiklių įstatymu patvirtintą asignavimų sumą. Ši praktika yra keistina, siekiant užtikrinti, kad valstybės biudžetas, kaip visuma ir tam tikros jo pozicijos, kiek jos patvirtinamos Seimo, būtų ir keičiamos ar peržiūrimos Seimo, ir nebūtų kitų įgaliojimų tai padaryti (ataskaitos 2 skyrius, 21 psl.).
VALSTYBĖS PAŽANGOS ATASKAITOJE PATEIKTI FINANSINIAI DUOMENYS
Mūsų nuomonės apie valstybės metinių finansinių ir biudžeto vykdymo ataskaitų rinkinius neapima informacijos, pateiktos valstybės pažangos ataskaitoje, o nuomonė apie valstybės pažangos ataskaitą neteikiama. Atlikdami valstybės metinių ataskaitų rinkinio auditą turime perskaityti informaciją, pateiktą valstybės pažangos ataskaitoje, ir įvertinti, ar joje pateikti finansiniai duomenys atitinka valstybės metinių finansinių ir biudžeto vykdymo ataskaitų rinkinių duomenis, ar nėra reikšmingai nesuderinti su mūsų per auditą įgytomis žiniomis arba kitaip reikšmingai iškraipyti. Jeigu remdamiesi atliktu darbu padarome išvadą, kad finansiniai duomenys yra reikšmingai iškraipyti, audito išvadoje turime nurodyti šį faktą.
Valstybės pažangos ataskaita pagal Viešojo sektoriaus atskaitomybės įstatymą iki 2025-04-20 turėjo būti pateikta Valstybės kontrolei vertinti. 2025-04-25 gavome valstybės 4
pažangos ataskaitos projektinius duomenis ir iki audito išvados dėl valstybės metinių ataskaitų rinkinio teikimo Seimui valstybės pažangos ataskaitos negavome. Pagal tarptautinius aukščiausiųjų audito institucijų standartus išvada dėl nebaigtos rengti ataskaitos neteikiama (ataskaitos 4 skyrius, 26 psl.).
	Atsižvelgti
	



5. Subjektų, turinčių įstatymų leidybos iniciatyvos teisę, pasiūlymai: negauta.
6. Komiteto sprendimas ir pasiūlymai: 
6.1. Sprendimas: 
1. pritarti iniciatorių pateiktam Seimo nutarimo projektui Nr. XVP-453 ir siūlyti pagrindiniam komitetui projektą tobulinti, atsižvelgiant į Seimo kanceliarijos Teisės departamento pastabą,
2. pritarti komiteto išvadoms.
[bookmark: Tekstas20]6.2. Pasiūlymai: nėra.
[bookmark: _GoBack]7. Balsavimo rezultatai: už- 12, prieš – 0, susilaikė – 1.
8. Komiteto paskirti pranešėjai: Tadas Barauskas.

Komiteto biuro patarėja Rasa Mačiulytė

